CELEX: 32010D0692
Language: sk
Date: 2010-11-15 00:00:00
Title: 2010/692/EÚ: Rozhodnutie Komisie z  15. novembra 2010 , ktorým sa uznáva plná prevádzkyschopnosť lotyšskej databázy hovädzieho dobytka [oznámené pod číslom K(2010) 7782]

17.11.2010   
            
            
               SK
            
            
               Úradný vestník Európskej únie
            
            
               L 299/45
            
         ROZHODNUTIE KOMISIE
   z 15. novembra 2010,
   ktorým sa uznáva plná prevádzkyschopnosť lotyšskej databázy hovädzieho dobytka
   [oznámené pod číslom K(2010) 7782]
   (Iba lotyšské znenie je autentické)
   (2010/692/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1760/2000 zo 17. júla 2000, ktorým sa zriaďuje systém identifikácie a registrácie hovädzieho dobytka, označovania hovädzieho mäsa a výrobkov z hovädzieho mäsa a ktorým sa zrušuje nariadenie Rady (ES) č. 820/97 (1), a najmä na jeho článok 10 písm. b),
   keďže:
   
               (1)
            
            
               V článku 6 ods. 3 nariadenia (ES) č. 1760/2000 (ďalej len „nariadenie“) sa stanovuje, že členské štáty, ktoré majú počítačovú databázu, ktorú Komisia považuje za úplne funkčnú, môžu stanoviť, že pas je potrebné vydať iba pre zvieratá, ktoré sú určené na obchod v rámci Únie, a že tieto zvieratá sú sprevádzané pasmi, iba ak sa presúvajú z územia príslušného členského štátu na územie iného členského štátu.
            
         
               (2)
            
            
               V súlade s nariadením Lotyšsko predložilo Komisii žiadosť o uznanie úplnej prevádzkyschopnosti databázy, ktorá tvorí súčasť lotyšského systému identifikácie a registrácie hovädzieho dobytka. Lotyšské orgány takisto predložili Komisii príslušné informácie týkajúce sa kompatibility databázy s ustanoveniami článku 5 nariadenia.
            
         
               (3)
            
            
               Komisia preskúmala informácie predložené lotyšskými orgánmi a následná kontrola zhodnotila, že žiadosť bola dostatočne odôvodnená za predpokladu, že sa vykonajú určité úpravy, ktoré sa lotyšské orgány zaviazali ukončiť do 30. septembra 2010.
            
         
               (4)
            
            
               Pred 1. októbrom 2010 lotyšské orgány potvrdili, že sa vykonali dodatočné opatrenia na zabezpečenie dodržiavania termínov na oznamovanie udalostí stanovené v nariadení, na zisťovanie a sledovanie pohybu zvierat mimo poľnohospodárskeho podniku a že pasy, ktoré sprevádzajú zvieratá z iných členských štátov, sa odovzdávajú príslušnému orgánu pri ich príchode.
            
         
               (5)
            
            
               Vzhľadom na uvedené je vhodné uznať úplnú prevádzkyschopnosť lotyšskej databázy hovädzieho dobytka od 1. októbra 2010,
            
         PRIJALA TOTO ROZHODNUTIE:
   Článok 1
   Lotyšská databáza hovädzieho dobytka sa uznáva za úplne prevádzkyschopnú od 1. októbra 2010.
   Článok 2
   Toto rozhodnutie je určené Lotyšskej republike.
   
      V Bruseli 15. novembra 2010
      
         
            Za Komisiu
         
         John DALLI
         
            člen Komisie
         
      
   
   
      (1)  Ú. v. ES L 204, 11.8.2000, s. 1.